Хафез
Сянка на априлски облак…

Превод от персийски (фарси): Йордан Милев, 1969

chitanka.info

Сянка на априлски облак. Пролет. Цветни красоти.

Виночерпецът те чака. Вече сам му искай ти.

Няма мир и няма сговор между този странен свят.

Свойто измърсено расо с вино бавно почисти.

И недей да вярваш вече в благородство или чест,

ти си опитен и други имаш може би черти.

Слушай, славеят ти пее; слушай, плаче той за теб:

„Стига грешки! Стига мъки! Към успеха полети!“

Ще ти дам съвет и с него ти ще станеш най-богат:

не по пътя на позора, а през шумните врати

на веселието сладко… И усетил пролетта,

посади дървото златно на щастливите мечти!

Искаш ли лице красиво — огледало потърси,

че на бронз или желязо карамфилът не блести.

От Хафез, ти казваш, идва миризма на лицемер.

Браво, че със своя усет бързо ни предупреди.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.